

DÔVODOVÁ SPRÁVA

1. KONTEXT NÁVRHU

• Dôvody a ciele návrhu

Všeobecný kontext a ciele

Mario Draghi vo svojej správe o budúcnosti európskej konkurencieschopnosti zdôraznil, že je nevyhnutné, aby Európa vytvorila regulačné prostredie, ktoré povzbudí konkurencieschopnosť a odolnosť, pričom upriamil pozornosť na zaťaženie a náklady na dodržiavanie predpisov vytvorené smernicou o vykazovaní informácií o udržateľnosti podnikov (CSRD) a smernicou o náležitej starostlivosti podnikov v oblasti udržateľnosti (CSDDD)[[1]](#footnote-2). Hlavy štátov a predsedovia vlád EÚ vo vyhlásení z Budapešti o novej dohode o konkurencieschopnosti Európy vyzvali na „začatie zjednodušovacej revolúcie, ktorou sa zabezpečí jasný, jednoduchý a inteligentný regulačný rámec pre podniky a ktorou sa drasticky zjednoduší administratívne, regulačné a vykazovacie zaťaženie, najmä pre MSP“.[[2]](#footnote-3) Vyzvali Komisiu, aby v prvom polroku 2025 predložila konkrétne návrhy na zníženie vykazovacích požiadaviek aspoň o 25 %.

Komisia vo svojom oznámení o kompase konkurencieschopnosti pre EÚ potvrdila, že navrhne prvý „súhrnný balík predpisov o zjednodušení“, ktorý by zahŕňal ďalekosiahle zjednodušenia v oblasti vykazovania informácií o udržateľnom financovaní, náležitej starostlivosti v oblasti udržateľnosti a taxonómie[[3]](#footnote-4).Vo svojom oznámení s názvom „Jednoduchšia a rýchlejšia Európa: oznámenie o vykonávaní a zjednodušení“ Komisia stanovila program vykonávania a zjednodušenia, ktorý prináša rýchle a viditeľné zlepšenia pre ľudí a podniky v praxi, čo si vyžaduje viac než len postupný prístup a zdôrazňuje potrebu odvážnych opatrení na zefektívnenie a zjednodušenie pravidiel EÚ, ako aj vnútroštátnych a regionálnych pravidiel[[4]](#footnote-5).

Smernica CSRD nadobudla účinnosť 5. januára 2023[[5]](#footnote-6). Posilnili a zmodernizovali sa ňou požiadavky na vykazovanie informácií o udržateľnosti podnikov prostredníctvom úprav smernice o účtovníctve, smernice o transparentnosti, smernice o audite a nariadenia o audite[[6]](#footnote-7). Smernica CSRD je dôležitým prvkom Európskej zelenej dohody a akčného plánu o udržateľnom financovaní[[7]](#footnote-8). Jej cieľom je zabezpečiť, aby investori mali informácie, ktoré potrebujú na pochopenie a riadenie rizík, ktorým sú vystavené spoločnosti, do ktorých sa investuje, v dôsledku zmeny klímy a iných aspektov udržateľnosti. Jej ďalším cieľom je zabezpečiť, aby investori a iné zainteresované strany mali potrebné informácie o vplyve spoločností na ľudí a životné prostredie. Prispieva tak k finančnej stabilite a environmentálnej integrite. Ide o nevyhnutnú podmienku na to, aby finančné zdroje smerovali do spoločností, ktoré sledujú ciele udržateľnosti, prispieva k väčšej zodpovednosti a transparentnosti voči všetkým zainteresovaným stranám, pokiaľ ide o výkonnosť spoločností v oblasti udržateľnosti.

Smernica CSDDD bola prijatá 13. júna 2024. Jej cieľom je prispieť k širšej ambícii Európskej únie, pokiaľ ide o prechod na udržateľné a klimaticky neutrálne hospodárstvo, ako sa uvádza v Európskej zelenej dohode. Vyžaduje sa v nej, aby spoločnosti identifikovali a riešili nepriaznivé vplyvy na ľudské práva a životné prostredie v rámci svojich činností, ako aj v rámci činností svojich dcérskych spoločností a v ich reťazcoch činností.

Smernice CSRD a CSDDD sa v súčasnosti vykonávajú v novom a zložitom kontexte. V dôsledku útočnej vojny Ruska proti Ukrajine došlo k nárastu cien energie pre podniky EÚ. Obchodné napätie stúpa, keďže geopolitické prostredie sa naďalej mení. Určité iné významné jurisdikcie zaujali k regulácii vykazovania informácií o udržateľnosti podnikov a náležitej starostlivosti odlišný postoj, čo vyvoláva otázky o vplyve týchto právnych predpisov na konkurenčné postavenie spoločností z EÚ. Schopnosť Únie zachovať a chrániť svoje hodnoty závisí, okrem iného, od schopnosti jej hospodárstva prispôsobiť sa a konkurovať v nestabilnom a miestami nepriateľskom geopolitickom kontexte.

Týmto návrhom sa preto odkladá začatie uplatňovania smernice CSDDD a určitých ustanovení smernice CSRD.

Osobitný kontext a ciele tohto návrhu týkajúce sa smernice CSRD

Smernica CSRD sa v súčasnosti uplatňuje na veľké podniky, MSP s cennými papiermi kótovanými na regulovaných trhoch EÚ, materské podniky veľkých skupín, ako aj na emitentov, ktorí patria do týchto kategórií podnikov. Začiatok uplatňovania požiadaviek na vykazovanie zavedených smernicou CSRD sa zavádza postupne podľa rôznych kategórií podnikov. V prvej vlne sú veľké subjekty verejného záujmu s viac než 500 zamestnancami, ktoré musia po prvýkrát vykázať informácie v roku 2025 za účtovný rok 2024[[8]](#footnote-9). V druhej vlne sú ostatné veľké podniky, ktoré musia vykázať informácie v roku 2026 za účtovný rok 2025[[9]](#footnote-10). V tretej vlne sa nachádzajú malé a stredné podniky (MSP), ktorých cenné papiere sú kótované na regulovaných trhoch EÚ – tie musia vykázať informácie v roku 2027 za účtovný rok 2026, hoci majú možnosť rozhodnúť sa, že za účtovné roky 2026 a 2027 si uplatnia výnimku dané informácie nevykázať[[10]](#footnote-11). Vo štvrtej vlne sú určité podniky z krajín mimo EÚ, ktoré podnikajú na území Únie a presahujú určité prahové hodnoty – tieto musia vykázať informácie v roku 2029 za účtovný rok 2028[[11]](#footnote-12).

V smernici CSRD sa vyžaduje, aby podniky patriace do rozsahu pôsobnosti vykazovali informácie o udržateľnosti podľa povinných európskych štandardov vykazovania informácií o udržateľnosti (ESRS), a od Komisie sa vyžaduje, aby takéto štandardy prijala prostredníctvom delegovaných aktov. Komisia v júli 2023 prijala prvý súbor štandardov ESRS, ktoré sú odvetvovo neutrálne, čo znamená, že ich majú uplatňovať všetky podniky patriace do rozsahu pôsobnosti nezávisle od odvetvia hospodárstva, v ktorom daný podnik pôsobí[[12]](#footnote-13). V smernici CSRD sa vyžaduje aj to, aby Komisia prijala odvetvové štandardy vykazovania, pričom prvý súbor takýchto štandardov sa má prijať do júna 2026. Smernica CSRD umožňuje kótovaným MSP, aby namiesto úplného súboru ESRS vykazovali informácie s použitím samostatného, jednoduchšieho primeraného súboru štandardov.

Na žiadosť Komisie skupina EFRAG predložila štandard vykazovania informácií o udržateľnosti, ktorý môžu dobrovoľne používať MSP, na ktoré sa nevzťahujú požiadavky na vykazovanie (štandard VSME)[[13]](#footnote-14). Cieľom tohto štandardu VSME je poskytnúť MSP jednoduchý, všeobecne uznávaný nástroj, prostredníctvom ktorého môžu poskytovať informácie o udržateľnosti bankám, veľkým spoločnostiam a iným zainteresovaným stranám, ktoré môžu takéto informácie požadovať.

Ďalším dôležitým aspektom smernice CSRD sú ustanovenia o uistení a vykazovaní informácií o hodnotovom reťazci. Podniky musia uverejňovať svoje informácie o udržateľnosti spolu so stanoviskom štatutárneho audítora alebo, ak to umožňujú členské štáty, nezávislého poskytovateľa uisťovacích služieb. Súčasná požiadavka sa týka limitovaného uistenia, pričom v smernici CSRD sa stanovuje, že táto požiadavka by sa v budúcnosti za určitých podmienok mohla zmeniť na primerané uistenie[[14]](#footnote-15). V smernici CSRD sa zároveň vyžaduje, aby Komisia prijala štandardy pre uistenie o udržateľnosti prostredníctvom delegovaných aktov.

V smernici CSRD sa vyžaduje, aby podniky vykazovali informácie o hodnotovom reťazci v rozsahu potrebnom na pochopenie ich vplyvov, rizík a príležitostí súvisiacich s udržateľnosťou. V smernici CSRD sa stanovuje tzv. horné ohraničenie hodnotového reťazca, v ktorom sa uvádza, že štandardy ESRS nesmú obsahovať požiadavky na vykazovanie, ktoré by od podnikov vyžadovali, aby od MSP v ich hodnotovom reťazci získavali informácie nad rámec informácií, ktoré sa majú zverejniť na základe príslušného štandardu pre kótované MSP.

Cieľom tohto návrhu je znížiť záťaž spojenú s vykazovaním a obmedziť účinok prenosu zaťaženia na menšie spoločnosti. Po prvé, samostatný legislatívny návrh, ktorý Komisia predložila súbežne s týmto návrhom, by zjednodušil rámec a znížil zaťaženie týmito spôsobmi:

* Počet podnikov, na ktoré sa vzťahujú povinné požiadavky na vykazovanie informácií o udržateľnosti, by sa znížil približne o 80 %, pričom by sa z rozsahu pôsobnosti vyňali veľké podniky do 1 000 zamestnancov (t. j. niektoré podniky z druhej vlny a niektoré podniky z prvej vlny) a kótované MSP (t. j. všetky podniky v tretej vlne). Požiadavky na vykazovanie by sa vzťahovali len na veľké podniky, ktoré majú v priemere viac než 1 000 zamestnancov (t. j. podniky, ktoré majú viac než 1 000 zamestnancov a buď obrat presahujúci 50 miliónov EUR, alebo súvahu presahujúcu 25 miliónov EUR). Touto revidovanou prahovou hodnotou by sa smernica CSRD uviedla do väčšieho súladu so smernicou CSDDD[[15]](#footnote-16).
* Pre podniky, na ktoré sa nevzťahujú povinné požiadavky na vykazovanie informácií o udržateľnosti, Komisia navrhuje primeraný štandard pre dobrovoľné používanie, ktorý by vychádzal zo štandardu VSME, ktorý vypracovala skupina EFRAG. Podľa tohto návrhu by Komisia tento dobrovoľný štandard prijala formou delegovaného aktu. V snahe riešiť dopyt na trhu má Komisia medzitým v úmysle čo najskôr vydať odporúčanie o dobrovoľnom vykazovaní informácií o udržateľnosti na základe štandardu VSME, ktorý vypracovala skupina EFRAG.
* Rozšírilo a posilnilo by sa v ňom horné ohraničenie hodnotového reťazca. Namiesto toho, aby bol len limitom toho, čo sa môže v štandardoch ESRS špecifikovať, by sa vzťahoval priamo na vykazujúcu spoločnosť. Chránil by všetky podniky, ktoré majú do 1 000 zamestnancov, a nie len malé a stredné podniky, ako je to v súčasnosti. A príslušný limit by sa vymedzil v dobrovoľnom štandarde, ktorý by na základe štandardu VSME vypracovaného skupinou EFRAG prijala Komisia formou delegovaného aktu. Tým sa výrazne obmedzí účinok prenosu zaťaženia na menšie podniky.
* Neexistovali by žiadne odvetvové štandardy vykazovania, čím by sa zabránilo nárastu počtu predpísaných údajových bodov, ktoré by podniky mali vykazovať.
* Odstránila by sa možnosť prejsť od požiadavky limitovaného uistenia k požiadavke primeraného uistenia. Tým sa objasní, že podniky patriace do rozsahu pôsobnosti nebudú musieť v budúcnosti čeliť žiadnemu zvýšeniu nákladov na uistenie.
* Namiesto povinnosti Komisie prijať štandardy pre uistenie v oblasti udržateľnosti do roku 2026 Komisia do roku 2026 vydá usmernenia pre cielené uistenie. To Komisii umožní rýchlejšie riešiť vznikajúce problémy v oblasti uistenia o udržateľnosti, ktoré môžu spôsobiť zbytočné zaťaženie podnikov, na ktoré sa vzťahujú požiadavky na vykazovanie.
* Návrhom sa zavádza režim možnosti uplatňovania („opt-in“), v rámci ktorého veľké podniky, ktoré majú v priemere viac než 1 000 zamestnancov (t. j. podniky, ktoré majú viac než 1 000 zamestnancov a buď obrat presahujúci 50 miliónov EUR, alebo súvahu presahujúcu 25 miliónov EUR) a čistý obrat nepresahujúci 450 miliónov EUR, ktoré deklarujú, že ich činnosti sú zosúladené alebo čiastočne zosúladené s taxonómiou EÚ, zverejňujú svoje KPI týkajúce sa obratu a kapitálových výdavkov a môžu sa rozhodnúť, že budú zverejňovať svoje KPI týkajúce sa prevádzkových výdavkov. Týmto prístupom založeným na možnosti uplatňovania sa úplne eliminujú náklady na dodržiavanie pravidiel vykazovania v rámci taxonómie pre veľké podniky, ktoré majú v priemere viac než 1 000 zamestnancov (t. j. podniky, ktoré majú viac než 1 000 zamestnancov a buď obrat presahujúci 50 miliónov EUR, alebo súvahu presahujúcu 25 miliónov EUR) a čistý obrat nepresahujúci 450 miliónov EUR, ktoré nedeklarujú, že ich činnosti súvisia s hospodárskymi činnosťami, ktoré sa podľa nariadenia o taxonómii považujú za environmentálne udržateľné. Tento návrh navyše poskytuje väčšiu flexibilitu, keďže týmto podnikom umožňuje vykazovať informácie o činnostiach, ktoré spĺňajú určité technické kritériá preskúmania v rámci taxonómie bez toho, aby spĺňali všetky z nich. Takéto vykazovanie informácií o čiastočnom zosúladení môže podporiť postupnú environmentálnu transformáciu činností v priebehu času v súlade s cieľom zvýšiť financovanie transformácie.

Po druhé, Komisia má v úmysle bezodkladne prijať delegovaný akt, ktorým sa uskutoční revízia prvého súboru štandardov ESRS. V snahe urýchlene dosiahnuť zjednodušenie a zefektívnenie štandardov ESRS a poskytnúť podnikom jasnosť a právnu istotu má Komisia v úmysle prijať potrebný delegovaný akt čo najskôr, najneskôr však šesť mesiacov po nadobudnutí účinnosti smernice, ktorá má zjednodušiť rámec pre vykazovanie informácií a je predmetom vyššie uvedeného samostatného legislatívneho návrhu. Revíziou delegovaného aktu sa podstatne zníži počet povinných údajových bodov podľa štandardov ESRS tak, že sa i) odstránia tie, ktoré sa považujú za najmenej dôležité na vykazovanie informácií o udržateľnosti na všeobecné účely, ii) uprednostnia kvantitatívne údajové body pred opisným textom a iii) začne ešte viac rozlišovať medzi povinnými a dobrovoľnými údajovými bodmi bez toho, aby sa narušila interoperabilita s globálnymi štandardmi vykazovania, a bez toho, aby bolo dotknuté posúdenie významnosti každého podniku. Revíziou sa objasnia ustanovenia, ktoré sa považujú za nejasné. Zlepší sa tým súlad s ostatnými právnymi predpismi EÚ. Poskytnú sa jasnejšie pokyny, ako uplatňovať zásadu významnosti v snahe zabezpečiť, aby podniky vykazovali len významné informácie, a v snahe znížiť riziko, že budú poskytovatelia uisťovacích služieb neúmyselne nabádať podniky, aby vykazovali informácie, ktoré nie sú nevyhnutné, alebo aby na proces posudzovania významnosti vyčlenili nadmerné zdroje. Zjednoduší sa tým štruktúra a prezentácia štandardov. Ďalej sa posilní už teraz veľmi vysoký stupeň interoperability s globálnymi štandardmi vykazovania informácií o udržateľnosti. Vykonajú sa aj prípadné ďalšie úpravy, ktoré sa vzhľadom na skúsenosti s prvým kolom uplatňovania štandardov ESRS môžu považovať za potrebné.

Po tretie, týmto návrhom by sa o dva roky odložil začiatok uplatňovania požiadaviek na vykazovanie v rámci druhej vlny (veľké podniky, ktoré nie sú subjektmi verejného záujmu a ktoré majú viac než 500 zamestnancov, ako aj veľké podniky s menej než 500 zamestnancami[[16]](#footnote-17)) a tretej vlny (kótované MSP, malé a menej zložité úverové inštitúcie a kaptívne poisťovne a zaisťovne). Cieľom odkladu je zabrániť situácii, keď sa od určitých podnikov vyžaduje, aby vykazovali informácie za účtovný rok 2025 (druhá vlna) alebo 2026 (tretia vlna), a následne sú od tejto požiadavky oslobodené. Takáto situácia by znamenala, že dotknutým podnikom vznikajú zbytočné výdavky, ktorým bolo možné predísť.

Komisia vyzýva spoluzákonodarcov, aby urýchlene dosiahli dohodu o navrhovanom odklade, najmä s cieľom zabezpečiť potrebnú právnu zrozumiteľnosť pre podniky v druhej vlne, od ktorých sa v súčasnosti vyžaduje, aby prvýkrát vykázali informácie v roku 2026 za účtovný rok 2025.

Osobitný kontext a ciele tohto návrhu týkajúce sa smernice CSDDD

Podľa súčasných pravidiel by členské štáty mali smernicu CSDDD transponovať do 26. júla 2026. Začiatok jej uplatňovania sa predpokladá v troch fázach: od júla 2027 by sa pravidlá začali uplatňovať len na najväčšie spoločnosti v EÚ, t. j. na tie, ktoré majú viac než 5 000 zamestnancov a vykazujú čistý ročný (celosvetový) obrat vo výške viac než 1,5 miliardy EUR, ako aj na spoločnosti z krajín mimo EÚ, ktoré v EÚ dosahujú čistý obrat vo výške viac než 1,5 miliardy EUR. V druhej vlne by nový rámec museli od júla 2028 dodržiavať spoločnosti v EÚ s viac než 3 000 zamestnancami a čistým obratom viac než 900 miliónov EUR, ako aj spoločnosti z krajín mimo EÚ dosahujúce takýto čistý obrat v EÚ. V poslednej vlne by boli všetky ostatné spoločnosti patriace do všeobecného rozsahu pôsobnosti, ktoré by museli začať uplatňovať (vnútroštátne pravidlá, ktorými sa transponuje smernica) smernicu v júli 2029. Odhaduje sa, že od tohto dátumu sa smernica CSDDD bude vzťahovať približne na 6 000 veľkých spoločností v EÚ a približne 900 spoločností z krajín mimo EÚ. V osobnej pôsobnosti a postupnom zavádzaní uplatňovania sa zohľadňuje skutočnosť, že spoločnosti rôznej veľkosti majú rôzne kapacity na implementáciu nového povinného rámca, a ako také sú kľúčovým prvkom pri zabezpečovaní proporcionálneho prístupu.

Samostatný legislatívny návrh, ktorý Komisia predložila súbežne s týmto návrhom, by okrem toho viacerými spôsobmi zjednodušil rámec a znížil zaťaženie spoločností. Týmto návrhom by sa odložila prvá fáza začatia uplatňovania smernice o jeden rok. Cieľom tohto odkladu je poskytnúť prvej skupine spoločností dodatočný čas na to, aby sa pripravili na svoje povinnosti podľa smernice v znení zmien, a to aj s prihliadnutím na usmernenia, ktoré Komisia prijme v súlade s prísnejším harmonogramom stanoveným v súbežnom návrhu na zjednodušenie.

Okrem toho by sa týmto návrhom odložila lehota na transpozíciu pre členské štáty o jeden rok, aby sa zohľadnili možné oneskorenia v ich prebiehajúcom úsilí o transpozíciu smernice CSDDD v dôsledku možných zmien smernice na základe súbežného návrhu na zjednodušenie.

• Súlad s existujúcimi ustanoveniami v tejto oblasti politiky

Podniky, na ktoré sa vzťahujú požiadavky na vykazovanie informácií podľa smernice CSRD, sú takisto automaticky povinné vykazovať určité ukazovatele podľa článku 8 nariadenia o taxonómii. Odložením uplatňovania požiadaviek na vykazovanie informácií pre spoločnosti v druhej a tretej vlne by sa týmto návrhom preto automaticky odložil aj dátum, do ktorého musia takéto spoločnosti vykazovať tieto ukazovatele podľa nariadenia o taxonómii.

Cieľom požiadaviek na vykazovanie informácií stanovených v smernici CSRD a štandardoch ESRS je okrem iného zabezpečiť, aby účastníci finančného trhu, úverové inštitúcie a správcovia referenčných hodnôt mali prístup k informáciám o udržateľnosti, ktoré potrebujú od podnikov na účely splnenia svojich vlastných povinností v oblasti vykazovania podľa nariadenia o zverejňovaní informácií o udržateľnosti v sektore financií, nariadenia o kapitálových požiadavkách a nariadenia o referenčných hodnotách. Navrhovaným odkladom sa oddiali zlepšenie dostupnosti informácií pre účastníkov finančného trhu, úverové inštitúcie a správcov referenčných hodnôt.

Od podnikov, na ktoré sa vzťahuje tak smernica CSRD, ako aj smernica CSDDD, sa v smernici CSDDD nevyžaduje, aby vykazovali dodatočné informácie nad rámec tých, ktoré sú povinné vykazovať podľa smernice CSRD. Keďže týmto návrhom sa odkladajú opatrenia stanovené v smernici CSDDD, ako aj dátum začatia uplatňovania požiadaviek na vykazovanie informácií pre určité podniky podľa smernice CSRD, súlad medzi týmito dvoma právnymi predpismi je tak zachovaný.

• Súlad s ostatnými politikami Únie

Tento návrh je v súlade s politikou EÚ na zvýšenie konkurencieschopnosti, zjednodušenie regulačného rámca a zníženie zaťaženia podnikov pri súčasnom dosahovaní politických cieľov smerníc CSRD a CSDDD. To zahŕňa aj zachovanie Zelenej dohody, keďže strednodobá až dlhodobá konkurencieschopnosť závisí od toho, či spoločnosti do svojich činností dostatočne začleňujú aspekty udržateľnosti.

2. PRÁVNY ZÁKLAD, SUBSIDIARITA A PROPORCIONALITA

• Právny základ

Právny základ návrhu smernice je založený na článkoch 50 a 114 Zmluvy o fungovaní Európskej únie (ZFEÚ). Článok 50 ZFEÚ je právnym základom pre prijímanie opatrení EÚ zameraných na dosiahnutie práva usadiť sa na jednotnom trhu v oblasti práva obchodných spoločností a poveruje Európsky parlament a Radu, aby konali prostredníctvom smerníc. Článok 114 ZFEÚ je všeobecným právnym základom s cieľom vytvoriť jednotný trh alebo zabezpečiť jeho fungovanie – v tomto prípade voľný pohyb kapitálu. Články 50 a 114 ZFEÚ sú právnymi základmi v prípade smernice (EÚ) 2022/2464 a smernice (EÚ) 2024/1760.

• Subsidiarita (v prípade inej ako výlučnej právomoci)

Týmto návrhom sa menia dátumy začatia uplatňovania určitých ustanovení práva EÚ. Tieto dátumy možno zmeniť len prostredníctvom opatrení na úrovni EÚ.

• Proporcionalita

Cieľom politiky je odložiť dátumy začatia uplatňovania určitých ustanovení práva EÚ. Jediným prostriedkom na dosiahnutie tohto cieľa je navrhnúť zmenu týchto dátumov.

• Výber nástroja

Tento návrh pozostáva zo smernice, ktorou sa menia ustanovenia smernice o vykazovaní informácií o udržateľnosti podnikov (CSRD) a smernice o náležitej starostlivosti podnikov v oblasti udržateľnosti (CSDDD). Súhrnná smernica sa považuje za najvhodnejší právny nástroj na zmenu existujúcich smerníc, pokiaľ ide o zjednodušenie a zníženie zaťaženia v oblasti vykazovania informácií o udržateľnosti a náležitej starostlivosti v oblasti udržateľnosti.

3. VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

• Hodnotenia ex post/kontroly vhodnosti existujúcich právnych predpisov

Smernica CSDDD ešte nebola transponovaná a spoločnosti ju zatiaľ neuplatňujú. Smernicu CSRD uplatnila prvá skupina spoločností, ktoré uverejňujú svoje prvé vyhlásenia o udržateľnosti najmä v prvom polroku 2025. Preto nebolo možné vykonať hodnotenie *ex post* ani kontrolu vhodnosti žiadneho právneho predpisu.

• Konzultácie so zainteresovanými stranami

Obsah tohto návrhu pomohli formovať nasledujúce konzultačné činnosti:

* Európska komisia, „Výzva na predloženie dôkazov o racionalizácii požiadaviek na vykazovanie“, od októbra do decembra 2023[[17]](#footnote-18).
* Európska komisia, „Kontrola reálneho stavu v oblasti vykazovania informácií o udržateľnosti a okrúhly stôl o zjednodušení“, začiatkom februára 2025.
* Európska komisia zorganizovala aj samostatné podujatia zainteresovaných strán vrátane dvoch veľkých hybridných fór zainteresovaných strán o smernici CSRD v máji a novembri 2024 za účasti viac než 400 osôb osobne a viac než 3 000 osôb virtuálne.
* Európska komisia dostala veľmi veľký počet listov a podrobných analýz od všetkých typov zainteresovaných strán (od spoločností cez investorov, banky, občiansku spoločnosť, mimovládne organizácie, obchodné komory až po vnútroštátne správne orgány členských štátov).

Smernica o vykazovaní informácií o udržateľnosti podnikov

Výzva Európskej komisie na predloženie dôkazov o racionalizácii požiadaviek na vykazovanie mala ambíciu získať dôkazy a názory týkajúce sa právnych predpisov, ktoré podľa vnímania vytvárajú administratívnu záťaž. Odpovedalo na ňu takmer 200 zainteresovaných strán, ktoré v prvom rade vyzvali na zjednodušenie vykazovania informácií o udržateľnosti, náležitej starostlivosti a taxonómie EÚ.

Na stretnutiach Európskej komisie s európskym priemyslom, sociálnymi partnermi a občianskou spoločnosťou začiatkom februára 2025 zainteresované strany vyjadrili podporu všeobecným cieľom smerníc CSRD a CSDDD, no zdôraznili potrebu zjednodušenia a harmonizácie pri ich vykonávaní.

Niektoré zainteresované strany, najmä obchodné a priemyselné skupiny, navrhli, aby sa uplatňovanie existujúcich právnych predpisov pozastavilo s cieľom zamerať sa na zjednodušenie. Tvrdili, že odloženie požiadaviek na vykazovanie informácií podľa smernice CSRD by Komisii poskytlo príležitosť zjednodušiť rámec a zároveň poskytnúť spoločnostiam viac času na prípravu na akékoľvek nadchádzajúce zmeny.

Iné zainteresované strany, najmä skupiny občianskej spoločnosti, považovali za veľmi prínosné príslušné pravidlá zachovať a zdôraznili význam právnej istoty a regulačnej stability pre spoločnosti, pričom sa zasadili za zachovanie cieľov Európskej zelenej dohody a akčného plánu o udržateľnom financovaní. Takisto zdôraznili, že namiesto odloženia alebo zmeny existujúcich pravidiel by sa vykonávacie usmernenia mali použiť na objasnenie a zjednodušenie určitých častí rámca vykazovania informácií o udržateľnosti.

Potreba zjednodušenia opätovne zaznela aj v mnohých ďalších správach, odporúčaniach a názoroch zainteresovaných strán z radov podnikov finančného aj nefinančného sektora, z ktorých mnohé zdôrazňujú význam zníženia zložitosti a administratívnej záťaže a ktoré boli podkladom pre opatrenia na zníženie zaťaženia opísané v tomto návrhu.

Smernica o náležitej starostlivosti podnikov v oblasti udržateľnosti

Návrh vychádza z konzultácií s rôznymi zainteresovanými stranami vrátane podnikov, obchodných združení a organizácií občianskej spoločnosti, ako aj z ďalších kontaktov so zainteresovanými stranami a príspevkov od nich. Patrí sem najmä dvojdňové podujatie so zainteresovanými stranami, ktoré Komisii umožnilo vypočuť si odborníkov z praxe o tom, aké nedostatky vidia v súčasnom legislatívnom rámci a akú formu by mohli mať ich potenciálne riešenia. Zatiaľ čo niektoré zainteresované strany vyzvali na ďalekosiahle zmeny a odklady, iné zdôraznili potrebu regulačnej istoty a vyjadrili nesúhlas s opätovným prepracovaním smernice a namiesto toho sa zamerali na jej vykonávanie. Cieľom tohto návrhu spolu so súbežným návrhom na zjednodušenie je dosiahnuť rovnováhu medzi týmito perspektívami tak, že sa zachová integrita smernice CSDDD a zároveň sa zavedú zmeny z cieľom zjednodušiť a zefektívniť smernicu.

• Získavanie a využívanie expertízy

Neuplatňuje sa.

• Posúdenie vplyvu

K tomuto návrhu je pripojený pracovný dokument útvarov Komisie, ktorý obsahuje analýzu vplyvov navrhovaných opatrení. Vzhľadom na naliehavú potrebu predložiť návrhy na riešenie zistených problémov nebolo možné vypracovať úplné posúdenie vplyvu.

• Regulačná vhodnosť a zjednodušenie

Výslovným cieľom tohto návrhu je uľahčiť výrazné zjednodušenie režimu vykazovania informácií o udržateľnosti.

• Základné práva

Smernica o vykazovaní informácií o udržateľnosti podnikov

V návrhu sa rešpektujú zakotvené základné práva a dodržujú zásady uznané v Charte základných práv Európskej únie. Smernica o vykazovaní informácií o udržateľnosti podnikov má nepriamy pozitívny vplyv na základné práva, keďže požiadavky na vykazovanie informácií o udržateľnosti môžu ovplyvniť správanie podnikov smerom k lepšiemu. Slúži na zvýšenie informovanosti spoločností o základných právach a pozitívne ich ovplyvňuje, pokiaľ ide o to, ako identifikujú a zvládajú skutočné a potenciálne nepriaznivé vplyvy na základné práva. Navrhovaným odkladom by sa takisto oddialili tieto pozitívne vplyvy, pokiaľ ide o spoločnosti, ktoré by začali uplatňovať požiadavky na vykazovanie informácií k neskoršiemu dátumu. Zníženie zaťaženia takýchto spoločností – a najmä spoločností, ktoré by sa vyňali z rozsahu pôsobnosti smernice CSRD na základe samostatného návrhu, ktorý Komisia predložila súbežne s týmto návrhom – by však malo viesť k iným spoločenským prínosom, pokiaľ ide o vytváranie bohatstva, zamestnanosť a inovácie vrátane inovácií v záujme udržateľnosti.

Smernica o náležitej starostlivosti podnikov v oblasti udržateľnosti

V návrhu sa rešpektujú zakotvené základné práva a dodržujú zásady uznané v Charte základných práv Európskej únie. Jedným z hlavných cieľov smernice CSDDD je ochrana a podpora základných práv. Vyžaduje sa v nej, aby veľmi veľké spoločnosti identifikovali a riešili nepriaznivé vplyvy na ľudské práva a životné prostredie v rámci svojich činností, ako aj v rámci činností svojich dcérskych spoločností a v ich reťazcoch činností. Navrhovaným odkladom by sa tieto pozitívne vplyvy oddialili, pokiaľ ide o prvú skupinu spoločností patriacich do rozsahu pôsobnosti smernice, ktoré by začali uplatňovať požiadavky na náležitú starostlivosť k neskoršiemu dátumu.

4. VPLYV NA ROZPOČET

Tento návrh nemá žiadny vplyv na rozpočet.

5. ĎALŠIE PRVKY

• Plány vykonávania, spôsob monitorovania, hodnotenia a podávania správ

Neuplatňuje sa.

• Vysvetľujúce dokumenty (v prípade smerníc)

Žiadne vysvetľujúce dokumenty sa nepovažujú za potrebné.

• Podrobné vysvetlenie konkrétnych ustanovení návrhu

Článkom 1 sa mení článok 5 ods. 2 smernice (EÚ) 2022/2464 (smernica o vykazovaní informácií o udržateľnosti podnikov, „CSRD“) zavedením dvojročného odkladu požiadaviek na vykazovanie informácií o udržateľnosti pre všetky spoločnosti patriace do rozsahu pôsobnosti smernice CSRD, ktoré musia tieto požiadavky dodržiavať od účtovného roka 2025 alebo 2026 v závislosti od ich veľkosti.

Konkrétne:

* v odseku 1 písm. a) sa od členských štátov vyžaduje, aby zabezpečili, aby nasledujúce podniky vykazovali informácie o udržateľnosti od účtovných rokov, ktoré sa začínajú 1. januára 2027 alebo neskôr (namiesto 1. januára 2025):
* veľké podniky, ktoré majú počas účtovného roka v priemere najviac 500 zamestnancov;
* veľké podniky, ktoré majú počas účtovného roka v priemere viac než 500 zamestnancov, ale nie sú subjektmi verejného záujmu;
* materské podniky veľkej skupiny, ktorá má v priemere viac než 500 zamestnancov k súvahovému dňu na konsolidovanom základe počas účtovného roka;
* materské podniky veľkej skupiny, ktorá má v priemere viac než 500 zamestnancov k súvahovému dňu na konsolidovanom základe počas účtovného roka, ale ktoré nie sú subjektmi verejného záujmu;
* v odseku 1 písm. b) sa od členských štátov vyžaduje, aby zabezpečili, aby MSP s cennými papiermi prijatými na obchodovanie na regulovanom trhu EÚ, malé a menej zložité inštitúcie (za predpokladu, že ide o veľké podniky alebo kótované MSP) a kaptívne poisťovne/zaisťovne v EÚ (za predpokladu, že sú veľkými podnikmi alebo kótovanými MSP) vykazovali informácie o udržateľnosti od účtovných rokov, ktoré sa začínajú 1. januára 2028 alebo neskôr (namiesto 1. januára 2026);
* v odseku 2 písm. a) sa od členských štátov vyžaduje, aby zabezpečili, aby nasledujúci emitenti vykazovali informácie o udržateľnosti od účtovných rokov, ktoré sa začínajú 1. januára 2027 alebo neskôr (namiesto 1. januára 2025):
* emitenti, ktorí sú veľkými podnikmi, ktoré majú počas účtovného roka v priemere najviac 500 zamestnancov;
* emitenti, ktorí sú materskými podnikmi veľkej skupiny, ktorá má v priemere najviac 500 zamestnancov na konsolidovanom základe počas účtovného roka;
* v odseku 2 písm. b) sa od členských štátov vyžaduje, aby zabezpečili, aby emitenti, ktorí sú MSP, malými a menej zložitými inštitúciami (za predpokladu, že ide o veľké podniky alebo kótované MSP) a kaptívnymi poisťovňami/zaisťovňami v EÚ (za predpokladu, že sú veľkými podnikmi alebo kótovanými MSP), vykazovali informácie o udržateľnosti od účtovných rokov, ktoré sa začínajú 1. januára 2028 alebo neskôr (namiesto 1. januára 2026).

Článkom 2 sa mení článok 37 smernice (EÚ) 2024/1760 (smernica o náležitej starostlivosti podnikov, „CSDDD“) tak, že pre prvú skupinu spoločností patriacich do rozsahu pôsobnosti smernice sa odkladá lehota na transpozíciu, ako aj uplatňovanie smernice o jeden rok.

V článku 3 sa vyžaduje, aby členské štáty transponovali článok 1 tejto smernice najneskôr do 31. decembra 2025 a oznámili Komisii znenie svojich transpozičných opatrení.

V článku 4 sa stanovuje, že táto smernica nadobúda účinnosť dňom nasledujúcim po jej uverejnení v *Úradnom vestníku Európskej únie*.

2025/0044 (COD)

Návrh

SMERNICA EURÓPSKEHO PARLAMENTU A RADY,

ktorou sa menia smernice (EÚ) 2022/2464 a (EÚ) 2024/1760, pokiaľ ide o dátumy, od ktorých majú členské štáty uplatňovať určité požiadavky na vykazovanie informácií o udržateľnosti podnikov a náležitú starostlivosť podnikov v oblasti udržateľnosti

(Text s významom pre EHP)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej články 50 a 114,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru[[18]](#footnote-19),

konajúc v súlade s riadnym legislatívnym postupom,

keďže:

(1) Komisia vo svojom oznámení z 11. februára 2025 s názvom „Jednoduchšia a rýchlejšia Európa: oznámenie o vykonávaní a zjednodušení“[[19]](#footnote-20) stanovila víziu programu vykonávania a zjednodušenia, ktorý ľuďom a podnikom prináša rýchle a viditeľné zlepšenia v praxi. To si vyžaduje viac než len postupný prístup a na dosiahnutie tohto cieľa má Únia prijať odvážne opatrenia. V záujme zefektívnenia a zjednodušenia pravidiel Únie a vnútroštátnych a regionálnych pravidiel, ako aj v záujme účinnejšieho vykonávania politík budú musieť Komisia, Európsky parlament, Rada, orgány členských štátov na všetkých úrovniach a zainteresované strany spolupracovať.

(2) V kontexte záväzku Komisie znížiť záťaž spojenú s vykazovaním a posilniť konkurencieschopnosť je nevyhnutné zaviesť cielené zmeny smerníc Európskeho parlamentu a Rady (EÚ) 2022/2464[[20]](#footnote-21) a (EÚ) 2024/1760[[21]](#footnote-22) v snahe dosiahnuť tieto ciele, pričom by sa zároveň mali zachovať ciele politiky obsiahnuté v Zelenej dohode[[22]](#footnote-23) a akčnom pláne o udržateľnom financovaní[[23]](#footnote-24).

(3) V článku 5 ods. 2 prvom pododseku smernice (EÚ) 2022/2464 sa stanovujú dátumy, od ktorých majú členské štáty uplatňovať požiadavky na vykazovanie informácií o udržateľnosti stanovené v smernici Európskeho parlamentu a Rady 2013/34/EÚ[[24]](#footnote-25), pričom v závislosti od veľkosti dotknutého podniku sú stanovené rozličné dátumy. Veľké podniky, ktoré sú subjektmi verejného záujmu s priemerným počtom zamestnancov vyšším ako 500 počas účtovného roka, a subjekty verejného záujmu, ktoré sú materskými podnikmi veľkej skupiny s priemerným počtom zamestnancov vyšším ako 500 k súvahovému dňu na konsolidovanom základe počas účtovného roka, majú v roku 2025 vykazovať informácie za účtovné roky začínajúce sa 1. januára 2024 alebo neskôr. Ostatné veľké podniky a ostatné materské podniky veľkej skupiny majú v roku 2026 vykazovať informácie za účtovné roky začínajúce sa 1. januára 2025 alebo neskôr. Malé a stredné podniky – s výnimkou mikropodnikov –, malé a menej zložité inštitúcie a kaptívne poisťovne/zaisťovne majú v roku 2027 vykazovať informácie za účtovné roky začínajúce sa 1. januára 2026 alebo neskôr. Vzhľadom na prebiehajúce iniciatívy Komisie zamerané na zjednodušenie určitých existujúcich povinností vykazovať informácie o udržateľnosti a s cieľom znížiť súvisiacu administratívnu záťaž podnikov, zabezpečiť právnu zrozumiteľnosť a zamedziť tomu, aby podnikom, od ktorých sa v súčasnosti vyžaduje vykazovať informácie za účtovné roky začínajúce sa 1. januára 2025 alebo neskôr a 1. januára 2026 alebo neskôr, vznikali zbytočné výdavky, ktorým by bolo možné predísť, by sa požiadavky na vykazovanie informácií o udržateľnosti pre tieto podniky mali odložiť o dva roky.

(4) V článku 5 ods. 2 treťom pododseku smernice (EÚ) 2022/2464 sa stanovujú dátumy, od ktorých majú členské štáty uplatňovať požiadavky na vykazovanie informácií o udržateľnosti stanovené v smernici Európskeho parlamentu a Rady 2004/109/ES[[25]](#footnote-26), pričom v závislosti od veľkosti dotknutého emitenta sú stanovené rozličné dátumy. Emitenti, ktorí sú veľkými podnikmi s priemerným počtom zamestnancov vyšším ako 500 počas účtovného roka, a emitenti, ktorí sú materskými podnikmi veľkej skupiny s priemerným počtom zamestnancov vyšším ako 500 k súvahovému dňu na konsolidovanom základe počas účtovného roka, majú v roku 2025 vykazovať informácie za účtovné roky začínajúce sa 1. januára 2024 alebo neskôr. Ostatní emitenti, ktorí sú veľkými podnikmi, a ostatní emitenti, ktorí sú materskými podnikmi veľkej skupiny, majú v roku 2026 vykazovať informácie za účtovné roky začínajúce sa 1. januára 2025 alebo neskôr. Emitenti, ktorí sú malými a strednými podnikmi – s výnimkou mikropodnikov –, malými a menej zložitými inštitúciami a kaptívnymi poisťovňami/zaisťovňami, majú v roku 2027 vykazovať informácie za účtovné roky začínajúce sa 1. januára 2026 alebo neskôr. Vzhľadom na prebiehajúce iniciatívy Komisie zamerané na zjednodušenie určitých existujúcich povinností vykazovať informácie o udržateľnosti a s cieľom znížiť súvisiacu administratívnu záťaž podnikov, zabezpečiť právnu zrozumiteľnosť a zamedziť tomu, aby emitentom, od ktorých sa v súčasnosti vyžaduje vykazovať informácie za účtovné roky začínajúce sa 1. januára 2025 alebo neskôr a 1. januára 2026 alebo neskôr, vznikali zbytočné výdavky, ktorým by bolo možné predísť, by sa požiadavky na vykazovanie informácií o udržateľnosti pre týchto emitentov mali odložiť o dva roky.

(5) Dátum, do ktorého majú členské štáty začať uplatňovať smernicu 2024/1760, by sa mal odložiť o jeden rok v prípade prvej skupiny spoločností patriacich do rozsahu pôsobnosti uvedenej smernice, aby sa spoločnostiam poskytlo viac času pripraviť sa na požiadavky uvedenej smernice a aby mohli zohľadniť usmernenia, ktoré má vydať Komisia o tom, ako by mali prakticky plniť svoje povinnosti náležitej starostlivosti.

(6) Okrem toho vzhľadom na súbežný legislatívny návrh zameraný na zjednodušenie rámca udržateľnosti a zníženie zaťaženia spoločností by sa lehota pre členské štáty na transpozíciu smernice 2024/1760 mala predĺžiť o jeden rok, aby sa zohľadnili možné oneskorenia v ich prebiehajúcom úsilí o transpozíciu v dôsledku možných zmien uvedenej smernice.

(7) Keďže ciele tejto smernice nie je možné uspokojivo dosiahnuť na úrovni členských štátov, ale z dôvodov rozsahu alebo účinkov činnosti ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie týchto cieľov.

(8) Smernice (EÚ) 2022/2464 a (EÚ) 2024/1760 by sa preto mali zodpovedajúcim spôsobom zmeniť.

(9) Z dôvodu naliehavosti a čo najrýchlejšieho zabezpečenia právnej istoty by táto smernica mala nadobudnúť účinnosť dňom nasledujúcim po jej uverejnení,

PRIJALI TÚTO SMERNICU:

Článok 1

**Zmeny smernice (EÚ) 2022/2464**

V smernici (EÚ) 2022/2464 sa článok 5 ods. 2 mení takto:

1) Prvý pododsek sa mení takto:

a) v písmene b) sa úvodná časť nahrádza takto:

„v prípade účtovných rokov, ktoré začínajú 1. januára 2027 alebo neskôr:“;

b) v písmene c) sa úvodná časť nahrádza takto:

„v prípade účtovných rokov, ktoré začínajú 1. januára 2028 alebo neskôr:“.

2) Tretí pododsek sa mení takto:

a) v písmene b) sa úvodná časť nahrádza takto:

„v prípade účtovných rokov, ktoré začínajú 1. januára 2027 alebo neskôr:“;

b) v písmene c) sa úvodná časť nahrádza takto:

„v prípade účtovných rokov, ktoré začínajú 1. januára 2028 alebo neskôr:“.

Článok 2

**Zmeny smernice (EÚ) 2024/1760**

V článku 37 ods. 1 smernice (EÚ) 2024/1760 sa prvý a druhý pododsek nahrádzajú takto:

„Členské štáty do 26. júla 2027 prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Znenie týchto opatrení bezodkladne oznámia Komisii.

Uvedené opatrenia uplatňujú:

a) od 26. júla 2028, pokiaľ ide o spoločnosti uvedené v článku 2 ods. 1 písm. a) a b), ktoré boli založené v súlade s právnymi predpismi členského štátu a ktoré mali v priemere viac ako 3 000 zamestnancov a dosiahli čistý celosvetový obrat vyšší ako 900 000 000 EUR v poslednom finančnom roku pred 26. júlom 2028, za ktorý bola alebo mala byť prijatá ročná účtovná závierka, s výnimkou opatrení potrebných na dosiahnutie súladu s článkom 16, ktoré členské štáty uplatňujú na tieto spoločnosti za finančné roky začínajúce sa 1. januára 2029 alebo neskôr;

b) od 26. júla 2028, pokiaľ ide o spoločnosti uvedené v článku 2 ods. 2 písm. a) a b), ktoré boli založené v súlade s právnymi predpismi tretej krajiny a ktoré vo finančnom roku predchádzajúcom poslednému finančnému roku pred 26. júlom 2028 dosiahli v Únii čistý obrat viac ako 900 000 000 EUR, s výnimkou opatrení potrebných na dosiahnutie súladu s článkom 16, ktoré členské štáty uplatňujú na tieto spoločnosti za finančné roky začínajúce sa 1. januára 2029 alebo neskôr;

c) od 26. júla 2029, pokiaľ ide o všetky ostatné spoločnosti uvedené v článku 2 ods. 1 písm. a) a b) a článku 2 ods. 2 písm. a) a b) a spoločnosti uvedené v článku 2 ods. 1 písm. c) a článku 2 ods. 2 písm. c), s výnimkou opatrení potrebných na dosiahnutie súladu s článkom 16, ktoré členské štáty uplatňujú na tieto spoločnosti za finančné roky začínajúce sa 1. januára 2030 alebo neskôr.“.

Článok 3

**Transpozícia**

1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. decembra 2025. Znenie týchto ustanovení bezodkladne oznámia Komisii.

Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

2. Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti pôsobnosti tejto smernice.

Článok 4

**Nadobudnutie účinnosti**

Táto smernica nadobúda účinnosť dňom nasledujúcim po jej uverejnení v *Úradnom vestníku Európskej únie*.

Článok 5

**Adresáti**

Táto smernica je určená členským štátom.

V Bruseli

Za Európsky parlament Za Radu

predseda/predsedníčka predseda/predsedníčka

LEGISLATÍVNY FINANČNÝ A DIGITÁLNY VÝKAZ

1. RÁMEC NÁVRHU/INICIATÍVY 3

1,1. Názov návrhu/iniciatívy 3

1,2. Príslušné oblasti politiky 3

1,3. Ciele 3

1.3.1. Všeobecné ciele 3

1.3.2. Špecifické ciele 3

1.3.3. Očakávané výsledky a vplyv 3

1.3.4. Ukazovatele výkonnosti 3

1,4. Návrh/iniciatíva sa týka 4

1,5. Dôvody návrhu/iniciatívy 4

1.5.1. Požiadavky, ktoré sa majú splniť v krátkodobom alebo dlhodobom horizonte vrátane podrobného harmonogramu prvotnej fázy vykonávania iniciatívy 4

1.5.2. Prínos zapojenia Európskej únie (môže byť výsledkom rôznych faktorov, napr. lepšej koordinácie, právnej istoty, väčšej účinnosti alebo komplementárnosti). Na účely tohto bodu je „prínos zapojenia Európskej únie“ hodnota vyplývajúca zo zásahu Európskej únie, ktorá dopĺňa hodnotu, ktorú by inak vytvorili len samotné členské štáty. 4

1.5.3. Poznatky získané z podobných skúseností v minulosti 4

2. OPATRENIA V OBLASTI RIADENIA 8

2.1. Zásady monitorovania a predkladania správ 8

2.2. Systémy riadenia a kontroly 8

2.2.1. Opodstatnenie navrhovaných metód plnenia rozpočtu, mechanizmov vykonávania financovania, spôsobov platby a stratégie kontroly 8

2.2.2. Informácie o zistených rizikách a systémoch vnútornej kontroly zavedených na ich zmierňovanie 8

2.2.3. Odhad a opodstatnenie nákladovej účinnosti kontrol (pomer medzi nákladmi na kontroly a hodnotou súvisiacich riadených finančných prostriedkov) a posúdenie očakávaných úrovní rizika chyby (pri platbe a uzavretí) 8

2.3. Opatrenia na predchádzanie podvodom a nezrovnalostiam 9

4. Digitálne rozmery 29

4.1. Požiadavky digitálneho významu 30

4.2. Údaje 30

4.3. Digitálne riešenia 31

4.4. Posúdenie interoperability 31

4.5. Opatrenia na podporu digitálneho vykonávania 32

1. RÁMEC NÁVRHU/INICIATÍVY

1.1. Názov návrhu/iniciatívy

Návrh smernice Európskeho parlamentu a Rady, ktorou sa menia smernice (EÚ) 2022/2464 a (EÚ) 2024/1760, pokiaľ ide o určité požiadavky na vykazovanie informácií o udržateľnosti podnikov a náležitú starostlivosť podnikov v oblasti udržateľnosti.

1.2. Príslušné oblasti politiky

Únia kapitálových trhov, únia úspor a investícií, Európska zelená dohoda, stratégia udržateľného financovania, právo obchodných spoločností a správa a riadenie spoločností

1.3. Ciele

1.3.1. Všeobecné ciele

Všeobecnými cieľmi tohto legislatívneho návrhu je zjednodušiť a zredukovať určité prvky smernice 2006/43/ES, smernice 2013/34/EÚ, smernice (EÚ) 2022/2464 a smernice (EÚ) 2024/1760 v snahe zmierniť zaťaženie spoločností patriacich do rozsahu pôsobnosti požiadaviek v oblasti vykazovania informácií.

Cieľom tohto návrhu je zvýšiť proporcionalitu rámca a konkurencieschopnosť európskych spoločností a zároveň zachovať ciele Európskej zelenej dohody, a to znížením administratívnej záťaže spojenej s požiadavkami na vykazovanie informácií a nákladmi na dodržiavanie súladu s požiadavkami v oblasti vykazovania informácií o udržateľnosti, ktoré vyplývajú z uvedených právnych predpisov.

1.3.2. Špecifické ciele

Špecifické ciele navrhovaných zmien smernice (EÚ) 2022/2464 zahrnuté v tomto návrhu sa zameriavajú na dosiahnutie týchto výsledkov:

* Odložiť požiadavky na vykazovanie informácií o udržateľnosti pre spoločnosti v druhej a tretej vlne o dva roky.

Špecifické ciele navrhovaných zmien smernice (EÚ) 2024/1760 zahrnuté v tomto návrhu sa zameriavajú na dosiahnutie týchto výsledkov:

* Odložiť lehotu na transpozíciu a uplatňovanie požiadaviek náležitej starostlivosti v oblasti udržateľnosti pre spoločnosti v prvej vlne o jeden rok.

1.3.3. Očakávané výsledky a vplyv

*Uveďte, aký vplyv by mal mať návrh/iniciatíva na prijímateľov/cieľové skupiny.*

Očakávanými výsledkami a vplyvom navrhovaných zmien je zjednodušenie požiadaviek na vykazovanie informácií o udržateľnosti a v dôsledku toho zníženie administratívneho zaťaženia spoločností v tejto súvislosti, pričom sa zachovajú ciele Európskej zelenej dohody a akčného plánu o udržateľnom financovaní. Očakáva sa, že navrhované zmeny povedú aj k značným úsporám nákladov pre spoločnosti patriace do rozsahu pôsobnosti pri vykonávaní vykazovania informácií o udržateľnosti.

Očakáva sa, že zmenami smernice (EÚ) 2024/1760 zahrnutými v tomto návrhu sa zníži regulačné zaťaženie spoločností, keďže budú mať viac času na prípravu na dodržiavanie predpisov, prispôsobenie svojich politík, procesov a postupov, a to aj s prihliadnutím na usmernenia, ktoré Komisia vydá, čo im umožní stavať na najlepších postupoch a znížiť svoju závislosť od právneho poradenstva a poradenských služieb.

1.3.4. Ukazovatele výkonnosti

*Uveďte ukazovatele na monitorovanie pokroku a dosiahnutých výsledkov.*

Smernicu CSRD uplatnila prvá skupina spoločností, ktoré uverejňujú svoje prvé vyhlásenia o udržateľnosti najmä v prvom polroku 2025. Preto nebolo možné vykonať hodnotenie *ex post* ani kontrolu vhodnosti žiadneho právneho predpisu.

V snahe monitorovať pokrok pri dosahovaní špecifických cieľov návrhu Komisia preskúma možnosť zorganizovať výmeny so zainteresovanými stranami v rôznych formátoch, ako aj pravidelné prieskumy medzi používateľmi informácií o udržateľnosti a podnikmi, ktoré takéto informácie vykazujú, v závislosti od dostupnosti finančných zdrojov. V článku 6 smernice CSRD sa vyžaduje, aby Komisia do apríla 2029 predložila správu o vykonávaní smernice.

V tomto návrhu sa Komisia takisto zaväzuje revidovať prvý súbor európskych štandardov vykazovania informácií o udržateľnosti (ESRS). Na základe smernice 2013/34/EÚ je Komisia povinná uvedené štandardy vykazovania informácií o udržateľnosti vrátane štandardov vykazovania informácií o udržateľnosti pre malé a stredne veľké podniky preskúmavať každé tri roky s cieľom zohľadňovať príslušný vývoj vrátane vývoja medzinárodných štandardov.

Predmetom pravidelného hodnotenia podľa článku 36 smernice CSDDD bude aj vykonávanie tejto smernice, v znení zmien, a jej účinnosť pri dosahovaní stanovených cieľov – najmä pri riešení nepriaznivých vplyvov.

Na monitorovanie pokroku v súvislosti s týmito návrhmi sa použije niekoľko ukazovateľov, ako je účinnosť a včasnosť navrhovaných opatrení, efektívnosť postupov zberu a spracúvania údajov v súlade s požiadavkami na vykazovanie informácií o udržateľnosti a cieľ obmedziť administratívnu záťaž a vyhnúť sa zbytočným alebo duplicitným požiadavkám na vykazovanie.

1,4. Návrh/iniciatíva sa týka

novej akcie

novej akcie, ktorá nadväzuje na pilotný projekt/prípravnú akciu[[26]](#footnote-27)

predĺženia trvania existujúcej akcie

zlúčenia jednej alebo viacerých akcií do ďalšej/novej akcie alebo presmerovania jednej alebo viacerých akcií na ďalšiu/novú akciu

1.5. Dôvody návrhu/iniciatívy

1.5.1. Požiadavky, ktoré sa majú splniť v krátkodobom alebo dlhodobom horizonte vrátane podrobného harmonogramu prvotnej fázy vykonávania iniciatívy

Komisia týmto návrhom navrhuje smernicu, ktorou sa menia smernice (EÚ) 2022/2464 a (EÚ) 2024/1760. Keď spoluzákonodarcovia dosiahnu dohodu o obsahu návrhu, členské štáty budú mať určitý čas na transpozíciu zmien zavedených touto smernicou, pokiaľ ide o odloženie dátumu, od ktorého musia určité skupiny spoločností uplatňovať tieto smernice vo svojom vnútroštátnom práve. Podľa tohto návrhu je táto lehota na transpozíciu stanovená na 31. decembra 2025. Jeho cieľom je aj odložiť lehotu na transpozíciu smernice (EÚ) 2024/1760 o jeden rok. V dôsledku toho by sa od členských štátov vyžadovalo, aby smernicu CSDDD transponovali najneskôr do 26. júla 2027.

Komisia v samostatnom legislatívnom návrhu navrhuje zmeniť niekoľko ustanovení smerníc 2006/43/ES, 2013/34/EÚ, (EÚ) 2022/2464 a (EÚ) 2024/1760. Komisia takisto navrhuje revíziu delegovaného nariadenia Komisie (EÚ) 2023/2772 (európske štandardy vykazovania informácií o udržateľnosti). Komisia prijme revidovaný delegovaný akt o ESRS včas, aby podniky v druhej vlne, od ktorých by sa vyžadovalo, aby začali vykazovať informácie podľa smernice CSRD v roku 2028 za účtovný rok 2027, mohli uplatňovať revidované štandardy.

V snahe monitorovať pokrok pri dosahovaní špecifických cieľov návrhu Komisia preskúma možnosť zorganizovať výmeny so zainteresovanými stranami v rôznych formátoch, ako aj pravidelné prieskumy medzi používateľmi informácií o udržateľnosti a podnikmi, ktoré takéto informácie vykazujú, v závislosti od dostupnosti finančných zdrojov. V článku 6 smernice CSRD sa vyžaduje, aby Komisia do apríla 2029 predložila správu o jej vykonávaní. Predmetom pravidelného hodnotenia podľa článku 36 smernice CSDDD bude aj vykonávanie tejto smernice, v znení zmien, a jej účinnosť pri dosahovaní stanovených cieľov – najmä pri riešení nepriaznivých vplyvov. Tento návrh si nevyžaduje plán vykonávania.

1.5.2. Prínos zapojenia Európskej únie (môže byť výsledkom rôznych faktorov, napr. lepšej koordinácie, právnej istoty, väčšej účinnosti alebo komplementárnosti). Na účely tohto bodu je „prínos zapojenia Európskej únie“ hodnota vyplývajúca zo zásahu Európskej únie, ktorá dopĺňa hodnotu, ktorú by inak vytvorili len samotné členské štáty.

Zverejňovanie informácií o udržateľnosti v EÚ je už upravené v smernici o účtovníctve, ktorá bola zmenená smernicou CSRD. Spoločnými pravidlami vykazovania informácií o udržateľnosti a ich uistenia sa zabezpečujú rovnaké podmienky pre spoločnosti usadené v rôznych členských štátoch. Spoločnostiam, ktoré pôsobia na cezhraničnom základe, by výrazné rozdiely v požiadavkách na vykazovanie informácií o udržateľnosti a uistenie medzi členskými štátmi spôsobili dodatočné náklady a zložitosť, v dôsledku čoho by došlo k narušeniu jednotného trhu. Ak členské štáty konajú samostatne, nedokážu zmeniť existujúce právne predpisy EÚ s cieľom znížiť zaťaženie spoločností.

Podobne sa v smernici CSDDD už stanovuje harmonizovaný regulačný rámec pre náležitú starostlivosť podnikov v oblasti udržateľnosti, ktorý sa vzťahuje aj na určité spoločnosti z tretích krajín pôsobiace na trhu EÚ, čím sa v tejto oblasti politiky zabezpečujú rovnaké podmienky.

1.5.3. Poznatky získané z podobných skúseností v minulosti

Neuplatňuje sa.

1.5.4. Zlučiteľnosť s viacročným finančným rámcom a možná synergia s inými vhodnými nástrojmi

Neuplatňuje sa.

1.5.5. Posúdenie rôznych disponibilných možností financovania vrátane možnosti prerozdelenia

Neuplatňuje sa.

3. ODHADOVANÝ FINANČNÝ VPLYV NÁVRHU/INICIATÍVY

3.1. Príslušné okruhy viacročného finančného rámca a rozpočtové riadky výdavkov

Neuplatňuje sa.

4. Digitálne rozmery

4.1. Požiadavky digitálneho významu

|  |
| --- |
| V požiadavkách na vykazovanie zavedených smernicou 2013/34/EÚ sa od spoločností vyžaduje, aby zhromažďovali a vykazovali údaje týkajúce sa ich vplyvov, rizík a príležitostí, pokiaľ ide o významné aspekty udržateľnosti. Tento postup zahŕňa rozsiahlu identifikáciu, zber, spracovanie, overovanie a uverejňovanie údajov. Na zber príslušných údajov podniky často využívajú digitálne platformy na zber a zdieľanie údajov. Na uchovávanie a spracúvanie údajov na účely vykazovania informácií o udržateľnosti spoločnosti navyše často využívajú aj digitálne nástroje správy údajov.Používatelia informácií o udržateľnosti stále viac očakávajú, že takéto informácie budú prístupné, porovnateľné a strojovo čitateľné v digitálnych formátoch. Členské štáty musia mať možnosť vyžadovať, aby podniky, na ktoré sa vzťahujú požiadavky na vykazovanie informácií o udržateľnosti smernice 2013/34/EÚ, bezplatne sprístupňovali verejnosti svoje správy o hospodárení na svojich webových sídlach. Digitalizácia vytvára príležitosti na efektívnejšie využívanie informácií a má potenciál výrazne šetriť náklady tak pre používateľov, ako aj pre podniky. Digitalizácia takisto umožňuje centralizáciu údajov na úrovni Únie a členských štátov v otvorenom a prístupnom formáte, ktorý uľahčuje čítanie a umožňuje porovnávanie údajov. Tieto požiadavky dopĺňajú aj vytvorenie jednotného európskeho miesta prístupu (ESAP) pre verejné podnikové informácie.Pokiaľ ide o osobitné požiadavky v rámci smernice, ktoré majú digitálny význam, pozri ďalej.V smernici 2013/34/EÚ sa vyžaduje, aby podniky, na ktoré sa vzťahuje vykazovanie informácií o udržateľnosti, vypracúvali svoju správu o hospodárení v elektronickom formáte vykazovania, ktorý je stanovený v článku 3 delegovaného nariadenia Komisie (EÚ) 2019/815 (delegované nariadenie o ESEF). Vyžaduje sa v nej aj to, aby tieto podniky označovali svoje vykazovanie informácií o udržateľnosti vrátane zverejnení požadovaných v článku 8 nariadenia (EÚ) 2020/852 v súlade s digitálnou taxonómiou, ktorú má Komisia prijať prostredníctvom zmeny delegovaného nariadenia o ESEF.Digitálna taxonómia štandardov vykazovania informácií o udržateľnosti v Únii umožní, aby sa vykazovanie informácií o udržateľnosti označovalo a aby bolo strojovo čitateľné. Až do prijatia tejto digitálnej taxonómie sa od podnikov nevyžaduje, aby svoje vyhlásenia o udržateľnosti označovali. Keďže vyhlásenie o udržateľnosti sa stane strojovo čitateľným až po tom, ako bude zahrnuté v dokumente vo formáte XHTML a označené digitálnou taxonómiou, až do prijatia digitálnej taxonómie sa nevyžaduje, aby podniky vypracúvali aj správu o hospodárení vo formáte XHTML.Medzi zainteresované strany, ktorých sa tieto požiadavky týkajú, patria podniky, od ktorých sa vyžaduje vypracovanie a uverejnenie vyhlásenia o udržateľnosti, ktoré bolo digitálne označené a predložené vo formáte XHTML, ako aj poskytovatelia uistenia, ktorí musia overiť, či vyhlásenie o udržateľnosti spĺňa potrebné požiadavky.Súčasným návrhom sa nemenia existujúce pravidlá digitálneho označovania alebo formátu zavedené smernicou o vykazovaní informácií o udržateľnosti podnikov, ktoré posilnia digitálne vykazovanie a umožnia využívať pri používaní informácií, ktoré podniky vykazujú, umelú inteligenciu.Pokiaľ ide o smernicu CSDDD, digitálne nástroje a technológie by mohli podporiť a znížiť náklady na zber a posudzovanie údajov. Týmto návrhom sa nemenia príslušné ustanovenia smernice CSDDD. |

4,2. Údaje

|  |
| --- |
| Pozri predchádzajúci oddiel.  |

4.3. Digitálne riešenia

|  |
| --- |
| Pozri predchádzajúci oddiel.  |

4.4. Posúdenie interoperability

|  |
| --- |
| Neuplatňuje sa. |

4.5. Opatrenia na podporu digitálneho vykonávania

|  |
| --- |
| V snahe uľahčiť bezproblémové vykonávanie požiadaviek digitálneho významu uvedených v oddiele 4.1 je Komisia zapojená do viacerých iniciatív.Po prvé, digitálna taxonómia štandardov vykazovania informácií o udržateľnosti v Únii bude nevyhnutná na to, aby sa vykazované informácie mohli označovať v súlade s uvedenými štandardmi vykazovania informácií o udržateľnosti. Komisia prijme digitálnu taxonómiu na označovanie informácií o udržateľnosti prostredníctvom delegovaného aktu po tom, ako jej orgán ESMA poskytne technické poradenstvo.Po druhé, v rámci Nástroja technickej podpory (edícia 2025) má Komisia v úmysle spustiť vo viacerých krajinách vlajkový projekt pod názvom „Zlepšovanie vykazovania informácií o udržateľnosti pre podniky“. Táto iniciatíva má za cieľ zlepšiť kapacitu členských štátov v oblasti podpory spoločností – najmä MSP – pri vykonávaní smernice CSRD a požiadaviek na vykazovanie informácii v rámci taxonómie EÚ. V podpore v rámci tejto iniciatívy sa zohľadní vývoj požiadaviek na vykazovanie, pričom táto podpora bude relevantná aj pre nekótované MSP, ktoré nepodliehajú povinnému vykazovaniu, no od svojich finančných partnerov a partnerov v hodnotovom reťazci pociťujú čoraz intenzívnejší tlak na vykazovanie informácií o udržateľnosti.Po tretie, skupina EFRAG spustila fórum pre MSP, na ktorom sa stretávajú relevantné zainteresované strany z komunity MSP, aby diskutovali o vykonávaní požiadaviek na vykazovanie informácií o udržateľnosti a o tom, ako možno využiť digitálne riešenia a nástroje na to, aby sa malým a stredným podnikom uľahčilo vykazovanie informácií o udržateľnosti.Pokiaľ ide o smernicu CSDDD, s cieľom pomôcť spoločnostiam plniť si povinnosti náležitej starostlivosti v celom ich hodnotovom reťazci sa v smernici podporuje používanie digitálnych nástrojov a technológií a od Komisie sa vyžaduje, aby vydala usmernenia s užitočnými informáciami a odkazmi na primerané zdroje. Týmto návrhom sa nemenia príslušné ustanovenia. |

1. „The future of European competitiveness“ (*Budúcnosť konkurencieschopnosti Európy*), september 2024. [↑](#footnote-ref-2)
2. Vyhlásenie z Budapešti o novej dohode o konkurencieschopnosti Európy, 8. november 2024. [↑](#footnote-ref-3)
3. Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov, COM(2025) 30 final: Kompas konkurencieschopnosti pre EÚ. [↑](#footnote-ref-4)
4. Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov, COM(2025) 47 final: Jednoduchšia a rýchlejšia Európa: oznámenie o vykonávaní a zjednodušení. [↑](#footnote-ref-5)
5. Smernica Európskeho parlamentu a Rady (EÚ) 2022/2464 zo 14. decembra 2022 (smernica o vykazovaní informácií o udržateľnosti podnikov). [↑](#footnote-ref-6)
6. Smernica Európskeho parlamentu a Rady 2013/34/EÚ z 26. júna 2013 (smernica o účtovníctve). Smernica Európskeho parlamentu a Rady 2004/109/ES z 15. decembra 2004 (smernica o transparentnosti). Smernica Európskeho parlamentu a Rady 2006/43/ES zo 17. mája 2006 (smernica o audite). Nariadenie Európskeho parlamentu a Rady (EÚ) č. 537/2014 zo 16. apríla 2014 (nariadenie o audite). [↑](#footnote-ref-7)
7. Oznámenie Komisie s názvom „Európska zelená dohoda“ [COM(2019) 640 final]. Oznámenie Komisie s názvom „Akčný plán: Financovanie udržateľného rastu“ [COM(2018) 097 final]. [↑](#footnote-ref-8)
8. Takisto aj subjekty verejného záujmu, ktoré sú materskými podnikmi veľkej skupiny s viac než 500 zamestnancami, na účely konsolidovaného vykazovania informácií o udržateľnosti. „Subjekty verejného záujmu“ sú vymedzené v článku 2 bode 1 smernice o účtovníctve ako podniky, ktoré: a) sa riadia právom členského štátu a ktorých prevoditeľné cenné papiere sú prijaté na obchodovanie na regulovanom trhu EÚ; b) sú úverovými inštitúciami; c) sú poisťovňami; alebo d) určili členské štáty ako subjekty verejného záujmu. „Veľké podniky“ sú vymedzené v článku 3 ods. 4 smernice o účtovníctve ako podniky, ktoré ku dňu, ku ktorému sa zostavuje ich účtovná závierka, prekročia aspoň dve z týchto troch kritérií: a) celková bilančná suma: 25 000 000 EUR; b) čistý obrat: 50 000 000 EUR; c) priemerný počet zamestnancov počas účtovného roka: 250. [↑](#footnote-ref-9)
9. Ako aj ostatné materské podniky veľkých skupín na účely konsolidovaného vykazovania informácií o udržateľnosti. [↑](#footnote-ref-10)
10. Súčasťou tretej vlny sú aj malé a menej zložité úverové inštitúcie a kaptívne poisťovne a zaisťovne, hoci tieto môžu využiť dodatočnú dvojročnú výnimku len vtedy, ak sú kótovanými MSP. [↑](#footnote-ref-11)
11. Podľa článku 40a smernice o účtovníctve, zmenenej smernicou CSRD, musí podnik, ktorý nie je usadený v EÚ, vykazovať informácie o udržateľnosti na úrovni skupiny, ak a) dosiahol čistý obrat v Únii vo výške viac než 150 miliónov EUR a b) má buď dcérsku spoločnosť v EÚ, na ktorú sa vzťahujú požiadavky na vykazovanie informácií o udržateľnosti zavedené smernicou CSRD, alebo má pobočku v EÚ, ktorá dosiahla čistý obrat vo výške viac než 40 miliónov EUR. V tomto prípade má právnu povinnosť uverejniť správu dcérska spoločnosť alebo pobočka v EÚ. [↑](#footnote-ref-12)
12. Delegované nariadenie Komisie (EÚ) 2023/2772 z 31. júla 2023, ktorým sa dopĺňa smernica Európskeho parlamentu a Rady 2013/34/EÚ, pokiaľ ide o štandardy vykazovania informácií o udržateľnosti. [↑](#footnote-ref-13)
13. Skupina EFRAG sa predtým nazývala Európska poradná skupina pre finančné výkazníctvo, no jej oficiálny názov je v súčasnosti len EFRAG. Ide o nezávislý súkromný orgán zložený z viacerých zainteresovaných strán, ktorý je väčšinovo financovaný z prostriedkov EÚ. [↑](#footnote-ref-14)
14. Objem práce v prípade zákazky na limitované uistenie je výrazne nižší než pri zákazke na primerané uistenie. Záver zákazky na limitované uistenie sa zvyčajne poskytuje negatívnou formou vyjadrenia, pričom sa v ňom uvádza, že poskytovateľ uistenia nezistil žiadnu skutočnosť, v dôsledku ktorej by dospel k záveru, že predmet zákazky je významne nesprávny. Záver zákazky na primerané uistenie sa zvyčajne poskytuje pozitívnou formou vyjadrenia a výsledkom je poskytnutie názoru na hodnotenie predmetu zákazky podľa vopred vymedzených kritérií. [↑](#footnote-ref-15)
15. Okrem toho a z dôvodu konzistentnosti by sa v článku 40a smernice o účtovníctve prahová hodnota čistého obratu pre podnik, ktorý nie je usadený v EÚ a na ktorý sa vzťahujú požiadavky na vykazovanie na úrovni skupiny, zvýšila zo 150 miliónov EUR dosiahnutých v Únii na 450 miliónov EUR. Z dôvodu konzistentnosti sa ďalej prahová hodnota pre pobočku v EÚ podľa článku 40a zvyšuje zo 40 miliónov EUR na 50 miliónov EUR a prahová hodnota pre dcérsku spoločnosť v EÚ sa obmedzuje na veľké podniky v zmysle vymedzenia v smernici o účtovníctve. Kľúčové prahové hodnoty smernice CSDDD sú 1 000 zamestnancov a obrat 450 miliónov EUR. [↑](#footnote-ref-16)
16. Ako aj podniky, ktoré nie sú subjektmi verejného záujmu a ktoré sú materským podnikom veľkých skupín s viac než 500 zamestnancami, a podniky, ktoré sú materskými podnikmi veľkých skupín s menej než 500 zamestnancami. [↑](#footnote-ref-17)
17. Od 17. októbra do 1. decembra 2023 Komisia získala spätnú väzbu od 193 zainteresovaných strán o možných racionalizačných opatreniach pre požiadavky na vykazovanie. Hlavnými prispievateľmi boli záujmové združenia (84), spoločnosti (35), po ktorých nasledovali verejné orgány (23) a mimovládne organizácie (18). Pokiaľ ide o geografické pokrytie, zainteresované strany pochádzali najmä z Nemecka (53), Belgicka (47), Francúzska (7), Litvy (8), Holandska (6), Talianska (5) a Rakúska (4). V rámci spätnej väzby sa požadovalo aj využívanie digitalizácie a plynulejších tokov údajov, opakované použitie údajov a štandardov, dostupnosť jasných a včasných usmernení a odstránenie prekrývania a nezrovnalostí v právnych predpisoch.  <https://ec.europa.eu/info/law/better-regulation/have-your-say/initiatives/13990-Administrativna-zataz-racionalizacia-poziadaviek-v-oblasti-vykazovania_sk> [↑](#footnote-ref-18)
18. Ú. v. EÚ C […], […], s. […]. [↑](#footnote-ref-19)
19. Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov z 11. februára 2025 s názvom „Jednoduchšia a rýchlejšia Európa:oznámenie o vykonávaní a zjednodušení“, COM(2025) 47 final. [↑](#footnote-ref-20)
20. Smernica Európskeho parlamentu a Rady (EÚ) 2022/2464 zo 14. decembra 2022, ktorou sa mení nariadenie (EÚ) č. 537/2014, smernica 2004/109/ES, smernica 2006/43/ES a smernica 2013/34/EÚ, pokiaľ ide o vykazovanie informácií o udržateľnosti podnikov (Ú. v. EÚ L 322, 16.12.2022, s. 15, ELI: <http://data.europa.eu/eli/dir/2022/2464/oj>). [↑](#footnote-ref-21)
21. Smernica Európskeho parlamentu a Rady (EÚ) 2024/1760 z 13. júna 2024 o náležitej starostlivosti podnikov v oblasti udržateľnosti a o zmene smernice (EÚ) 2019/1937 a nariadenia (EÚ) 2023/2859 (Ú. v. EÚ L, 2024/1760, 5.7.2024, ELI: http://data.europa.eu/eli/dir/2024/1760/oj). [↑](#footnote-ref-22)
22. Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov z 11. decembra 2019 „Európska zelená dohoda“, COM(2019) 640 final. [↑](#footnote-ref-23)
23. Oznámenie Komisie Európskemu parlamentu, Európskej rade, Rade, Európskej centrálnej banke, Európskemu hospodárskemu a sociálnemu výboru a Výboru regiónov „Akčný plán:Financovanie udržateľného rastu“, COM(2018) 097 final. [↑](#footnote-ref-24)
24. Smernica Európskeho parlamentu a Rady 2013/34/EÚ z 26. júna 2013 o ročných účtovných závierkach, konsolidovaných účtovných závierkach a súvisiacich správach určitých druhov podnikov, ktorou sa mení smernica Európskeho parlamentu a Rady 2006/43/ES a zrušujú smernice Rady 78/660/EHS a 83/349/EHS (Ú. v. EÚ L 182, 29.6.2013, s. 19, ELI: http://data.europa.eu/eli/dir/2013/34/oj). [↑](#footnote-ref-25)
25. Smernica Európskeho parlamentu a Rady 2004/109/ES z 15. decembra 2004 o harmonizácii požiadaviek na transparentnosť v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu, a ktorou sa mení a dopĺňa smernica 2001/34/ES (Ú. v. EÚ L 390, 31.12.2004, s. 38, ELI: <http://data.europa.eu/eli/dir/2004/109/oj>). [↑](#footnote-ref-26)
26. Podľa článku 58 ods. 2 písm. a) alebo b) nariadenia o rozpočtových pravidlách. [↑](#footnote-ref-27)